ზღვის შროშანი
ზღვის შროშანი (ლათ. Pancratium maritimum) — მრავალწლოვანი ბოლქვიანი მცენარე ამარილისისებრთა ოჯახისა. სიმაღლეში 40-70 სმ-ია. აქვს ფართოხაზური ფოთლები და ღეროს წვერზე შეკრებილი 2-დან 10-მდე თეთრი ყვავილი. ყვავილსაფარი თეთრია, ძაბრის ფორმის, გრძელი მილით. ნაკვთები ხაზურლანცეტაა, უკან გადაღუნული, ზურგზე მწვანე ზოლით. ყვავილსაფარს აქვს მოკლე დანამატი და 12 მსხვილი სამკუთხა კბილი. ყვავილობისა და ნაყოფმსხმოიარობის პერიოდია ივნის-აგვისტო. გავრცელებულია შუა ევროპაში, ხმელთაშუა- და შავიზღვისპირეთში. ჩვენში დასავლეთ საქართველოში გვხვდება (აფხაზეთი, აჭარა), მაგრამ სანაპიროების ათვისების გამო გადაშენების საფრთხის წინაშეა. იზრდება ზღვისპირა ქვიშებზე. იშვიათად აშენებენ დეკორატიულ მცენარედ.